Wees bedag op groot, sterk golwe | Netwerk24
Wees bedag op groot, sterk golwe
Deur Lourens Schoeman 29 Junie 2020 22:48
Die Suid-Afrikaanse Weerdiens voorspel ongewone golwe vir vandag langs die Oos-Kaapse kus.
Volgens die weerkantoor word kleiner golwe wat gevolg word deur groot, baie sterk golwe verwag. Weens die ongewone voorkoms van die kleiner golwe kan die gevaar wat agter die kleiner golwe skuil nie maklik deur hengelaars en ander besoekers aan die strande opgemerk word nie.
Die Nasionale Seereddingsinstituut (NSRI) het ’n beroep gedoen op mense wat die strande om die een of ander rede besoek om versigtig te wees dat hulle nie onverhoeds deur hierdie verandering in die grootte van die golwe betrap word nie.
“Tydens ’n vinnige blik op die see sal so ’n kragtige, groot golf nie dadelik opgemerk word tussen die kleiner golwe nie, en besoekers aan die kus moet op hul hoede wees vir die vinnige verandering in die patroon,” het ’n woordvoerder van die NSRI gesê.
“Ons is bekommerd dat besoekers aan die strande onverhoeds betrap mag word deur sulke groot, kragtige golwe en van die rotse langs die kuslyn gespoel word.
“Só kan roeiers, bootryers en branderplankryers onaangenaam verras word deur golwe wat baie kragtiger as normaalweg is.”
Die golwe mag dalk kragtig genoeg wees om skade aan te rig aan infrastruktuur aan die kuslyn.
Meer oor: Groot Golwe | Oos-Kaapse Kus